b'\n_START_ARTICLE_\nBukseseler\n_START_PARAGRAPH_\nBukseseler er et par reimer som brukes for \xc3\xa5 holde oppe bukser. Selene festes med knapper eller klyper foran og bak p\xc3\xa5 bukselinningen og plasseres p\xc3\xa5 hver av skuldrene. Bukseseler er et alternativ til livreimer og belter.\n_START_SECTION_\nBruk av bukseseler\n_START_PARAGRAPH_\nSelene ble vanlig brukt n\xc3\xa5r snittet i buksene (livlinjen) ikke passet til bruk av belte. Hvite seler under sjakett eller vest er fortsatt vanlig til gallaantrekk. I perioder ble selene ogs\xc3\xa5 brukt til \xc3\xa5 holde oppe lange underbukser med. Underbuksene ble da utstyrt med l\xc3\xb8kker eller knapphull, mens selefestene besto av stropper som ble festet til knapper p\xc3\xa5 innsiden av buksene. En vanligere modell i dag har klyper som griper over bukselinningen._NEWLINE_Bukser med fast monterte seler kalles for snekkerbukser eller overaller og forekommer periodevis som moteplagg.\n_START_SECTION_\nHistorie\n_START_PARAGRAPH_\nDet har v\xc3\xa6rt flere forgjengere til bukseselene de siste 300 \xc3\xa5r, men den moderne versjonen ble oppfunnet i 1822 av Albert Thurson. Under f\xc3\xb8rste verdenskrig mistet bukseselene popularitet som en f\xc3\xb8lge av at menn oftere brukte belte til uniformen. Etter en oppgang i 1920-\xc3\xa5rene, ble bukseselene mindre popul\xc3\xa6re igjen utover 1930-\xc3\xa5rene, og den dag i dag er ikke bukseseler vanlig \xc3\xa5 bruke blant yngre menn. Blant eldre er derimot bukseseler oftere i bruk.'